**OBAVIJEST POSJEDNICIMA OTPADNIH VOZILA**

Pravilnikom i izmjenama Pravilnika o gospodarenju otpadnim vozilima („Narodne novine“ broj 125/15, 90/16, 60/18, 72/18 i 81/20) definirani su uvjeti prilikom predaje otpadnog vozila sakupljaču od strane posjednika otpadnog vozila.

Posjednik otpadnog vozila obvezan je otpadno vozilo predati sakupljaču, po mogućnosti u cijelosti i to na skladište sakupljača ili pozivom sakupljača na lokaciju gdje se otpadno vozilo nalazi.

***Cjelovito otpadno vozilo***je otpadno vozilo koje obavezno ima motor (glavu motora, blok motora i karter) i karoseriju (školjku, poklopac motora, poklopac prtljažnika i sva vrata). Otpadno vozilo koje nema sve dijelove cjelovitog otpadnog vozila smatra se necjelovitim otpadnim vozilom.

Posjednik otpadnog vozila koji je pravna ili fizička osoba – obrtnik obvezan je prilikom predaje otpadnog vozila predati sakupljaču dokaz o vlasništvu otpadnog vozila (presliku prometne dozvole otpadnog vozila koje predaje i ukoliko nije upisan kao vlasnik vozila u prometnoj dozvoli presliku drugog dokumenta iz kojeg je razvidno da je otpadno vozilo njegovo vlasništvo) ili dokaz o pravu na predaju otpadnog vozila na oporabu (ovjerenu punomoć od strane vlasnika vozila, presliku prometne dozvole otpadnog vozila) ili dokaz da je za predmetno vozilo plaćena naknada gospodarenja Fondu ili potvrdu o provjeri registriranosti vozila u Republici Hrvatskoj.

Posjednik otpadnog vozila koji je fizička osoba obvezan je prilikom predaje otpadnog vozila predati sakupljaču dokaz o vlasništvu otpadnog vozila (presliku prometne dozvole otpadnog vozila koje predaje i ukoliko nije upisan kao vlasnik vozila u prometnoj dozvoli presliku drugog dokumenta iz kojeg je razvidno da je otpadno vozilo njegovo vlasništvo, te na uvid osobni identifikacijski dokument) ili dokaz o pravu na predaju otpadnog vozila na oporabu (ovjerenu punomoć od strane vlasnika vozila, presliku prometne dozvole otpadnog vozila, te na uvid osobni identifikacijski dokument) ili dokaz da je za predmetno vozilo plaćena naknada gospodarenja Fondu ili potvrdu o provjeri registriranosti vozila u Republici Hrvatskoj te Izjavu o vlasništvu otpada propisanu posebnim propisom kojim se uređuje gospodarenje otpadom.

Posjednik cjelovitog otpadnog vozila koji je prilikom predaje sakupljaču predao jedan od gore navedenih dokumenata ima pravo na naknadu koju mu isplaćuje sakupljač na temelju vaganjem utvrđene mase predanog otpadnog vozila na skladištu sakupljača, a koja ne može biti veća od mase vozila iskazane u prometnoj dozvoli.

Posjednik otpadnog vozila prilikom predaje cjelovitog otpadnog vozila sakupljaču ima pravo na naknadu koju mu isplaćuje sakupljač koja iznosi 1kn/kg, odnosno na polovinu tog iznosa ukoliko predaje otpadno vozilo koje je necjelovito umanjeno za pripadajući porez i prirez.

Zahtjev za provjeru registriranosti vozila u Republici Hrvatskoj u ime posjednika podnosi sakupljač elektroničkim putem Fondu.

Potvrdu o provjeri registriranosti vozila u Republici Hrvatskoj za potrebe posjednika Fond dostavlja elektroničkim putem sakupljaču.